Bjarne Laustsen (S), 2001-01-23:
Nu skal vi jo ikke stå her i dag og lave udbudsmateriale og afholde licitation, hvis det er det, hr. Egil Møller sigter til; men det er meget vigtigt, hvis man f.eks. skal have lavet noget byggeri, så kan den, der skal udbyde det, jo sagtens signalere, at man gerne vil have nogle bud ind, hvor de virksomheder, der skal løse opgaven, lægger vægt på de forskellige ting.
Og det mener jeg bestemt ikke, der er nogen hindringer for i det lovforslag, vi fremsætter her.
Men jeg synes, der er nogle undertoner i hr. Egil Møllers spørgsmål, der går på noget med fremmedhad og alt det, vi kender partiet for, og det bryder jeg mig ikke særlig meget om.
Dernæst er det sådan - jeg vil gerne svare fru Pernille Sams en gang mere - at med hensyn til det private og det offentlige er vi af den opfattelse, at hvis vi ingen licitationslov havde, så ville vi få en bedre konkurrence, men vi er indstillet på, også igennem forhandlinger, at medvirke til, at vi får en optimal konkurrence.
Det tror vi på at vi kan få ved at forbedre den nuværende licitationslov til det lovgrundlag, som vi kender nu her.
Ja, jeg synes, at der er stor forskel på offentlige kroner og private kroner, og det kan jeg forstå at fru Pernille Sams for så vidt også er enig i.
Man kan jo også i dag med hensyn til licitationsloven vælge, om man vil eller ej på de her punkter. Vi foreslår altså, at det her udbud skal være gældende for det offentlige.
Socialdemokratiets ordfører, hr. Jeppe Kofod, kan ikke være til stede i salen i dag.
Derfor vil jeg på ordførerens vegne fremføre ordførerbemærkningerne til lovforslag nr. L 138 og lovforslag nr. L 139, der er konsekvensændringer af anden lovgivning af førstnævnte lovforslag.
Forslaget til lov om erhvervsdrivende virksomheders aflæggelse af årsregnskab m.v. er en velkommen modernisering af årsregnskabsloven fra 1981.
Lovforslaget bygger på en rapport fra Regnskabsrådet, der er et rådgivende organ for Erhvervs- og Selskabsstyrelsen, og blev i øvrigt positivt modtaget af de berørte parter, hvilket fremgår klart af høringssvarene.
Forslaget om den nye danske regnskabslovgivning lægger i øvrigt op til en regnskabsaflæggelse, som i højere grad følger internationale krav, og det er vi meget tilfredse med.
For Socialdemokratiet er det nemlig vigtigt, at lovændringerne imødekommer de udfordringer, som danske virksomheder møder internationalt og på det globale marked.
Det sker som nævnt i lovforslaget, bl.a. ved at årsregnskabsloven i vid udstrækning tilpasses de grundlæggende principper i de internationale regnskabskabsstandarder, IAS.
Endvidere er der en række meget positive elementer i loven, der betyder både administrative lettelser for virksomhederne og en modernisering af årsregnskabet for virksomheden, så regnskabet i højere grad viser de reelle værdier.
For især de mange små og mindre virksomheder i Danmark er indførelsen af byggeklodsmodellen med en inddeling i A-, B-, C- og D-regnskabsklasser en væsentlig administrativ lettelse.
Det betyder i praksis, at jo større virksomheden er, desto flere og mere detaljerede krav skal virksomheden følge
Eksempelvis opererer lovforslaget med, at små, typisk enkeltmandsejede virksomheder, der vil falde ind under regnskabsklasse A, fritages for forpligtelsen til at aflægge driftsøkonomisk årsregnskab.
Det betyder med andre ord, at afskaffelsen af årsregnskabspligten vil være en væsentlig offentlig administrativ lettelse for ca. 300.000 virksomheder i Danmark, hvoraf mange er små enkeltmandsvirksomheder eller virksomheder med få ansatte.
I Socialdemokratiet er vi tilfredse med, at moderniseringen af lovgivningen betyder, at mellemstore og store virksomheder skal beskrive virksomhedens påvirkning af miljøet og foranstaltninger som følge af denne påvirkning.
I det hele taget finder vi, det er vigtigt, at de såkaldte bløde værdier, vidensressourcer, etik, miljø og sociale forhold skal indeholdes i regnskaberne.
Lovændringerne i L 138 og L 139 betyder som nævnt
både administrative lettelser for virksomhederne i Danmark og afspejler en nødvendig internationalisering og modernisering af den eksisterende lovgivning om årsregnskabsaflæggelse.